
Súd: Krajský súd Bratislava Spisová značka: 1S/161/2020 Identifikačné číslo súdneho spisu: 1020200993 Dátum vydania rozhodnutia: 24. 09. 2020 Meno a priezvisko sudcu, VSÚ: JUDr. Renáta Janáková ECLI: ECLI:SK:KSBA:2020:1020200993.1 Uznesenie Krajský súd v Bratislave v právnej veci žalobcu: Ministerstvo životného prostredia Slovenskej republiky, Nám. Ľ. Štúra 1, 812 35 Bratislava, IČO: 42 181 810, proti žalovanému: Ministerstvo financií Slovenskej republiky, Štefanovičová 5, 817 82 Bratislava, IČO: 00 151 742, o preskúmanie zákonnosti správy z vládneho auditu č. A998, K4683 zo dňa 05.05.2020, takto r o z h o d o l : Krajský súd žalobu o d m i e t a . Žiaden z účastníkov n e m á právo na náhradu trov konania. o d ô v o d n e n i e : I. 1. Žalobca sa žalobou doručenou tunajšiemu súdu dňa 07.07.2020 domáhal preskúmania zákonnosti a následne aj zrušenia správy z vládneho auditu č. A998, K4683 zo dňa 05.05.2020 (ďalej len správa z vládneho auditu). Podľa jeho názoru správa z vládneho auditu je spôsobilý predmet súdneho prieskumu, nakoľko i s poukazom na ustanovenie § 177 ods. 1 a § 3 ods. 1 písm. c/ zák. č. 162/2015 Z. z. Správneho súdneho poriadku (ďalej len SSP) môže mať dopad na práva, právom chránené záujmy a povinnosti ich adresáta. Poukázal i na uznesenie Najvyššieho súdu Slovenskej republiky sp. zn. 10Sžfk/29/2018, podľa ktorého: „Aj správa z vládneho auditu za určitých okolností má potenciál byť samostatne preskúmaná správnym súdom, resp. jej čiastkové závery, či opatrenia, avšak nevyhnutnou podmienkou je, aby tieto predstavovali relevantný zásah do právneho postavenia kontrolovaného subjektu spôsobom, že jeho práva alebo právom chránené záujmy boli orgánu zo strany orgánu verejnej správy porušené alebo priamo dotknuté“. Podľa žalobcu správa z vládneho auditu je spôsobilá byť predmetom súdneho prieskumu, nakoľko zasahuje do právneho postavenia žalobcu. Poukázal i na ustanovenie § 28 ods. 5 zák. č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov (ďalej len zákon o finančnej kontrole), podľa ktorého za porušenie povinnosti uvedenej v § 5 ods. 1 písm. h/ je auditujúci orgán oprávnený uložiť povinnej osobe pokutu vo výške finančnej opravy za nezrovnalosť; to neplatí ak sa ukladá pokuta za to isté porušenie podľa ods. 3. 2. Žalobca je názoru, že okrem sankcií, ktoré môžu byť žalobcovi uložené zo strany žalovaného v prípade porušenia povinnosti vysporiadať zistenú nezrovnalosť, môže byť žalobcovi uložená sankcia aj zo strany Európskej komisie. Uloženie sankcie za porušenie povinnosti uložiť finančnú opravu, resp. za porušenie povinnosti vysporiadať nezrovnalosť zasahuje do právneho postavenia žalobcu. Správu z vládneho auditu nemožno napadnúť opravným prostriedkom, žalobca nemá možnosť preukázať, že udelenie sankcie je nedôvodné, že je v rozpore so zákonom o príspevku z EŠIF a príslušnou riadiacou dokumentáciou Operačného programu Kvalita životného prostredia. Podľa žalobcu správa z vládneho auditu zasahuje do právneho postavenia žalobcu aj v prípade, ak žalobca bude postupovať v súlade so správou vládneho auditu. Pokiaľ by žalobca postupoval v súlade so správou z vládneho auditu, znášal by finančnú opravu vo výške 100% na základe zistení AS, ktorá identifikovaný nedostatok klasifikovala ako neoprávnený projekt, vysokej závažnosti, finančného charakteru s rizikom poskytnutia a deklarovania ďalších neoprávnených výdavkov zásadným vplyvom na chybnosti operačného programu. Žalobca by vysporiadanie finančnej opravy tak, ako to uvádza AS, musel znášať z vlastnej rozpočtovej kapitoly, čo v značnej miere zasahuje do právneho postavenia žalobcu. V zmysle § 40 ods. 2 zák. o príspevku EŠIF sa vysporiadanie finančnej opravy voči poskytovateľovi vykoná viazaním podľa osobitného predpisu alebo vrátením príspevku alebo jeho časti. 3. Žalobca má zákonnú povinnosť postupovať v súlade so správou z vládneho auditu, to znamená zaevidovať nezrovnalosť, vysporiadať neoprávnené finančné prostriedky vyčíslené na úrovni RO, pre OP KŽP a vysporiadať neoprávnené prostriedky poskytnuté prijímateľovi aj napriek tomu, že žalobca považuje zistenie nezrovnalosti zo strany žalovaného za nesprávne a nezákonné. Žalobca preto je názoru, že podanie správnej žaloby je nevyhnutné aj za účelom zabezpečenia rozhodnutia, na základe ktorého by žalobca nemusel ďalej postupovať v zmysle napadnutej správy z vládneho auditu. 4. Zákon o finančnej kontrole neupravuje žiaden opravný prostriedok proti správe z vládneho auditu a žalobca ako kontrolovaný mal možnosť predložiť námietky proti návrhu správy z vládneho auditu v súlade s § 21 ods. 1 písm. b/ zákona o finančnej kontrole. Pokiaľ kontrolný orgán konštatuje neopodstatnenosť námietok kontrolovaného subjektu, tento nemá žiadnu ďalšiu možnosť namietať kontrolné zistenia bez ohľadu na to, či kontrolné zistenia sú v súlade so zákonom alebo nie. Žalobca teda nedisponuje žiadnym účinným prostriedkom obrany proti nesprávnemu a nezákonnému zisteniu nezrovnalosti uvedenej v správe z vládneho auditu, čo taktiež spôsobuje zásah do právneho postavenia žalobcu. 5. Žalobca taktiež poukázal, že súdny prieskum správy z vládneho auditu nie je vylúčený ustanovením § 7 Správneho súdneho poriadku. 6. V ďalšej časti žaloby pod bodom 24-37 žalobca poukázal na dôvody nezákonnosti správy z vládneho auditu. Podľa žalobcu správa z vládneho auditu vychádza z nesprávneho právneho posúdenia veci. Žalobca sa nestotožňuje s identifikovaným zistením auditnej skupiny, nesúhlasí s tvrdením, že RO pre OP KŽP nezabezpečil dôsledné vykonanie administratívneho overenia a odborného hodnotenia žiadosti o poskytnutie nenávratného finančného príspevku zaevidovanej v ITMS 2014+ dňa 17.06.2016, postupoval v rozpore s čl. 125 Nariadenia č. 1303/2013, § 8 zák. č. 292/2014 Z. z. o príspevku poskytovanom z Európskych štrukturálnych a investičných fondov a o zmene a doplnení niektorých zákonov v znení neskorších predpisov a s ustanovením kapitoly 3.2.1.2 ods. 16 Systému riadenia Európskych štrukturálnych a investičných fondov, verzia 4, platná od 31.07.2016. Rovnako žalobca nesúhlasí s tvrdením auditnej skupiny, že nebola splnená podmienka poskytnutia príspevku zo strany žiadateľa, nebola zabezpečená udržateľnosť projektu, nemalo byť vydané rozhodnutie o schválení žiadosti o poskytnutí nenávratného finančného príspevku a následne uzavretá zmluva o poskytnutí nenávratného finančného príspevku. Žalobca je v postavení riadiaceho orgánu pre Operačný program Kvalita životného prostredia, je povinný postupovať v rámci svojej súčinnosti v súlade s čl. 2 ods. 2 Ústavy Slovenskej republiky, podľa ktorého štátne orgány môžu konať iba na základe Ústavy, v jej medziach v rozsahu a spôsobom, ktorý ustanoví zákon. 7. Podľa žalobcu v rámci konania o žiadosti o nenávratnom finančnom príspevku bol dodržaný postup v súlade s ustanoveniami zákona č. 292/2014 Z. z. a žiadateľ v rámci stanovených podmienok splnil v konaní o žiadosti o nenávratný finančný príspevok všetky podmienky, a preto bolo vydané rozhodnutie o schválení žiadosti o poskytnutie nenávratného finančného príspevku a následne uzatvorená zmluva o poskytnutí nenávratného finančného príspevku. Žalobca odôvodnil splnenie predmetnej podmienky a pri jej posudzovaní postupoval v súlade s čl. 2 ods. 2 Ústavy Slovenskej republiky ako aj v súlade s ostatnými právnymi predpismi, ktorými je pri plnení úloh viazaný. 8. Zastáva názor, že zistený nedostatok č. B001 v zmysle správy z vládneho auditu bol vyhodnotený auditnou skupinou na základe nepodložených skutočností a požadované nápravné opatrenia výrazne zasahujú do právneho postavenia žalobcu, ktorý mal znášať značnú finančnú záťaž vo forme 100% finančnej opravy za nedostatok, ktorý auditná skupina klasifikovala ako neoprávnený projekt, vysokej závažnosti, finančného charakteru s rizikom poskytnutia a deklarovania ďalších neoprávnených výdavkov s následným negatívnym vplyvom na chybovosť operačného programu. 9. Žalobca v závere žaloby požiadal priznať žalobe odkladný účinok. II. 10. Žalovaný vo vyjadrení zo dňa 19.08.2020, doručenom súdu dňa 21.08.2020, namietal nedostatok pasívnej vecnej legitimácie, nakoľko auditom je súhrn nezávislých, objektívnych, overovacích, hodnotiacich, uisťovacích a konzultačných činností zameraných na zdokonaľovanie riadiacich a kontrolných procesov so zohľadnením medzinárodne uznávaných audítorských štandardov. V zmysle jedného zo zákonných znakov výkonu auditu je medzinárodný štandard nezávislosti a objektivity subjektu vykonávajúceho audítorskú činnosť, a preto žalovaný nezodpovedá za výsledky vládneho auditu, ktorý ani nemôže ovplyvniť a teda voči žalobcovi nevykonával úkony, ktoré sú predmetom podanej žaloby, resp. majú byť podľa žalobcu predmetom preskúmania zákonnosti. Vládny audit č. A998 bol na základe Rámcovej dohody na externalizáciu audítorských služieb súvisiacich s výkonom auditov, operácií zo dňa 16.0.12018 vykonaný spoločnosťou Ernst & Young, s.r.o. ako oprávnenou osobou v zmysle zákona o finančnej kontrole a audite, ktorá v zmysle § 19 ods. 5 zák. o finančnej kontrole má odborné, personálne a materiálne predpoklady na výkon vládneho auditu. Nedostatok pasívnej vecnej legitimácie je dôvodom na zastavenie konania podľa § 99 písm. b/ Správneho súdneho poriadku. 11. Žalovaný ďalej namietal zmeškanie lehoty na podanie správnej žaloby, nakoľko správa z vládneho auditu bola žalobcovi ako povinnej osobe zaslaná a oznámená elektronicky dňa 05.05.2020 a 07.05.2020 bolo žalobcovi doručené len písomné vyhotovenie správy z vládneho auditu, a žalobca podal žalobu dňa 07.07.2020, t.j. po uplynutí lehoty na podanie zákonnej lehoty na podanie žaloby. Zmeškanie lehoty na podanie správnej žaloby je dôvodom na odmietnutie žaloby podľa § 98 ods. 1 písm. d/ Správneho súdneho poriadku. 12. V ďalšej časti žalovaný namietal neprípustnosť žaloby, nakoľko oprávnená osoba v rámci výkonu vládneho auditu nerozhodovala o právach, právom chránených záujmoch a povinnostiach žalobcu, tieto nedeklarovala a ani nevydala správny akt s konštitutívnymi účinkami, čo vyplýva aj z cieľov auditu uvedených v § 10 zák. o finančnej kontrole a audite. K rozhodovaciemu procesu o právach, právom chránených záujmoch a povinnostiach nedošlo, pretože vypracovanie správy z vládneho auditu nie je rozhodovaním v správnom konaní, ale predstavuje určitú overovaciu, hodnotiacu, resp. odporúčaciu činnosť s deklaratór-nymi účinkami. Správa z vládneho auditu predstavuje len opatrenie predbežnej povahy, ktoré nemôže mať za následok ujmu na subjektívnych právach, pretože právne postavenie žalobcu sa nemení v ich dôsledku, ale až po nich nasledujúcich právnych skutočnostiach a slúži len ako podklad a zároveň podmienka pre ďalší postup. Nakoľko správa z vládneho auditu nemá povahu rozhodnutia a ani opatrenia, súd nemôže pristúpiť k preskúmaniu správy z vládneho auditu, keďže v zmysle § 7 písm. b/ Správneho súdneho poriadku súd nemá právomoc preskúmať správne akty orgánov verejnej správy, ktoré nemajú povahu rozhodnutia, keďže správa z vládneho auditu nemohla mať za následok ujmu na subjektívnych právnych žalobcu a zásah do jeho právneho postavenia. 13. Oprávneniam oprávnenej osoby v zmysle § 20 zák. o finančnej kontrole a audite korešpondujú povinnosti povinnej osoby v zmysle § 21 zák. o finančnej kontrole a audite prijať v lehote určenej oprávnenou osobou opatrenia na nápravu identifikovaných nedostatkov uvedených v čiastkovej správe alebo v správe a odstrániť príčiny ich vzniku, predložiť zoznam prijatých opatrení (prípadne ho prepracovať) a následne ich splniť. Z uvedeného vyplýva, že je na dispozícii povinnej osoby prijať opatrenia podľa vlastného uváženia, avšak účelne vzhľadom k identifikovanému nedostatku. 14. Odoslaním správy z vládneho auditu povinnej osobe síce končí vládny audit, tento však nemá povahu končeného rozhodnutia. Vydanie vládneho auditu nemožno považovať za rozhodovací proces vo verejnej správe a výsledné materiály (správu z vládneho auditu) z vykonanej kontroly za rozhodnutie vydané v takomto konaní, keďže kontrolou sa len zisťuje súlad postupu kontrolovaného s ustanoveniami zákona o finančnej kontrole a audite. Všetky procesné úkony žalovaného po doručení správy z vládneho auditu smerujú len k posúdeniu a hodnoteniu prijatia a splnenia nápravných opatrení a odstránení identifikovaných nedostat-kov. 15. Žalovaný ako subjekt verejnej správy v zmysle Ústavy SR nesmie konať spôsobom, ktorý mu zákon neumožňuje a teda konanie, ktorého sa žalobca domáha, t.j. zrušiť správu z vládneho auditu a vrátiť ju na ďalšie konanie, je nemožné. Vládnym auditom bolo overených 14 rôznych projektov vo vzťahu ku ktorým boli finančné príspevky poskytnuté 14 rôznym prijímateľom. Je neprípustné, aby sa žalobca domáhal v súdnom konaní zrušenia správy z vládneho auditu ako celku a zrušenia jej komplexných účinkov, nakoľko správa sa týka aj iných subjektov a projektov, a teda žalobca nezákonne a neoprávnene bez právneho titulu narúša právne postavenie a právnu istotu a vstupuje do vzťahov aj iných subjektov. Neprípustnosť žaloby je podľa žalovaného dôvodom na odmietnutie žaloby podľa § 98 ods. 1 písm. g/ Správneho súdneho poriadku. III. 16. Podľa § 2 ods. 1 SSP, v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 17. Podľa § 2 ods. 2 SSP, každý, kto tvrdí, že jeho práva alebo právom chránené záujmy boli porušené alebo priamo dotknuté rozhodnutím orgánu verejnej správy, opatrením orgánu verejnej správy, nečinnosťou orgánu verejnej správy alebo iným zásahom orgánu verejnej správy, sa môže za podmienok ustanovených týmto zákonom domáhať ochrany na správnom súde. 18. Podľa § 3 ods. 1 písm. b) SSP, na účely tohto zákona sa rozumie rozhodnutím orgánu verejnej správy správny akt vydaný orgánom verejnej správy v administratívnom konaní, ktorý je formálne označený ako rozhodnutie alebo je za rozhodnutie považovaný podľa osobitného predpisu a zakladá, mení, zrušuje alebo deklaruje práva, právom chránené záujmy alebo povinnosti fyzickej osoby a právnickej osoby, alebo sa jej priamo dotýka. 19. Podľa § 6 ods. 1 SSP, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 20. Podľa § 7 písm. e) SSP, správne súdy nepreskúmavajú rozhodnutia orgánov verejnej správy a opatrenia orgánov verejnej správy predbežnej, procesnej alebo poriadkovej povahy, ak nemohli mať za následok ujmu na subjektívnych právach účastníka konania. 21. Podľa § 27 ods. 1 SSP, pri preskúmavaní zákonnosti rozhodnutia orgánu verejnej správy alebo opatrenia orgánu verejnej správy správny súd na návrh žalobcu posúdi i zákonnosť skôr vydaného rozhodnutia orgánu verejnej správy alebo opatrenia orgánu verejnej správy, z ktorého preskúmavané rozhodnutie alebo opatrenie vychádza, ak bolo preň skôr vydané rozhodnutie alebo opatrenie záväzné a ak skôr vydané rozhodnutie alebo opatrenie nebolo samostatne možné preskúmať správnym súdom podľa § 6 ods. 2. Ak orgán verejnej správy, ktorý vydal skoršie rozhodnutie alebo opatrenie, nie je v konaní pred správnym súdom žalovaným, má postavenie účastníka konania podľa § 32 ods. 3 písm. c). 22. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). 23. Podľa § 98 ods. 1 písm. g) SSP, správny súd uznesením odmietne žalobu, ak je neprípustná. IV. 24. Krajský súd v Bratislave z obsahu súdneho a administratívneho spisu zistil, že dňa 25.04.2019 bol na základe Poverenia na vykonanie vládneho auditu č. A998 zo dňa 24.04.2019 v znení Dodatku k povereniu č. 1 zo dňa 10.10.2019 a Dodatku č. 2 zo dňa 25.11.2019 začatý vládny audit č. A998 v sídle povinnej osoby: Ministerstvo životného prostredia Slovenskej republiky. Z vládneho auditu bolo vyhotovená Správa z vládneho auditu č. A998, K4683 zo dňa 05.05.2020, ktorá bola žalobcovi oznámená emailom dňa 05.05.2020 a poštou mu bola doručená dňa 07.05.2020. 25. Hlavným cieľom vládneho auditu bolo získanie primeraného uistenia o opráv-nenosti vykázaných výdavkov na primeranej vzorke operácií Operačného programu Kvalita životného prostredia podľa čl. 127 ods. 1 Nariadenia Európskeho parlamentu a Rady (EÚ) č. 1033/2013 a podľa čl. 27 delegovaného nariadenia komisie K (EÚ č. 480/2014). Vládnym auditom boli overované operácie uvedené na strane 6 až 21 správy z vládneho auditu a overenie bolo vykonané na doplnkovej vzorke 14-tich projektov a 26-tich žiadostí o platbu v rozsahu 5-tich čiastkových cieľov uvedených v bode 2.1. správy z vládneho auditu, pričom celkový objem overovaných výdavkov predstavoval sumu X.XXX.XXX,XX eur. 26. Vládny audit bol vykonaný najmú v súlade so zákonom č. 357/2015 Z.z. o finančnej kontrole a audite a o zmene a doplnení niektorých zákonov v znení neskorších predpisov, postupmi pre výkon vládneho auditu v platnom znení, metodickými usmerneniami a vzormi kontrolných otázok k Postupom pre výkon vládneho auditu v platnom znení. Pri výkone vládne auditu boli zohľadnené medzinárodne uznávané audítorské štandarda najmä Štandardy pre profesionálnu prax interného auditu vydané Inštitútom interných audítorov (IIA). 27. V rámci vládneho auditu bolo identifikovaných celkovo 24 nedostatkov, z toho 3 na úrovni Riadiaceho orgánu a 21 na úrovni Sprostredkovateľského orgánu - Slovenská agentúra životného prostredia. Nedostatky a navrhované odporúčania sú vedené časti 4 tejto správy, pod por. č. B001 až B024. 28. Skutočnosti zistené vládnym auditom boli s povinnou osobou prerokované dňa 07.04.2020. Vedúci audítorskej skupiny oboznámil povinnú osobu s výsledkami vládneho auditu a boli prerokované vybrané nedostatky a navrhované odporúčania uvedené v Návrhu správy z vládneho auditu A998, K4683 zo dňa 07.04.2020. Žalobcovi bol Návrh správy z vládneho auditu doručený dňa 07.04.2020. Žalobca k zisteným nedostatkom podal písomne námietky zo dňa 22.04.2020. Audítorská skupina preverila opodstatnenosť námietok a ich zohľadnenie, resp. odôvodnenie ich neopodstatnenosti, ktoré je uvedené pri každom nedostatku v časti 4 tejto správy. 29. Podľa záveru Správy z vládneho auditu uvedeného na čl. 142, povinná osoba je v zmysle ustanovenia § 21 ods. 3 písm. d/ zák. č. 357/2015 Z. z. povinná prijať opatrenia na nápravu zistených nedostatkov a na odstránenie príčin ich vzniku a v zmysle ustanovenia § 21 ods. 3 písm. e/ zák. č. 357/2015 Z. z. o finančnej kontrole a audite je povinná predložiť Ministerstvu financií Slovenskej republiky v lehote do 31.05.2020 písomný zoznam prijatých opatrení. 30. Povinná osoba je v zmysle ustanovenia § 21 ods. 3 písm. g/ zák. č. 357/2015 Z. z. povinná splniť opatrenia prijaté na nápravu zistených nedostatkov a na odstránenie príčin ich vzniku v lehote do 30.06.2020 a v zmysle ustanovenia § 21 ods. 3 písm. h/ zák. č. 357/2015 Z. z. je povinná predložiť Ministerstvu financií Slovenskej republiky v lehote do 30.06.2020 dokumentáciu preukazujúcu splnenie prijatých opatrení. V prípade, že si splnenie prijatých opatrení vyžaduje vykonanie finančnej kontroly na mieste, povinná osoba musí splniť prijaté opatrenia na nápravu zistených nedostatkov a na odstránenie príčin ich vzniku v termíne najneskôr 2 mesiace od skončenia mimoriadnej situácie spôsobenej pandémiou ochorenia COVID-19 v Slovenskej republike. 31. V nadväznosti na požiadavku na povinnú osobu uvedenú v časti IV. tejto správy, ktorá sa týka evidencie zistených nezrovnalostí v ITMS 2014+, bola povinná osoba upozornená, že v prípade, ak povinná osoba nezaeviduje nezrovnalosti v určenej lehote, t.j. v lehote do 15 pracovných dní odo dňa obdržania Správy z vládneho auditu, zaeviduje takéto nezrovnalosti oprávnená osoba, pričom oprávnená osoba vyčísli neoprávnené výdavky na najvyššiu možnú sumu, ktorú môže nezrovnalosť predstavovať. 32. Žalobca listom doručeným žalovanému dňa 03.06.2020 predložil žalovanému písomný zoznam prijatých opatrení na nápravu zistených nedostatkov a na odstránenie ich príčin vzniku. 33. Listom zo dňa 15.06.2020 bol žalobca vyzvaný vedúcim audítorskej skupiny na prepracovanie písomného zoznamu opatrení prijatých na nápravu zistených nedostatkov a na odstránenie príčin ich vzniku a súčasne bol upozornený, že za nesplnenie povinnosti podľa § 21 ods. 3 písm. d) až f) zákona číslo 357/2015 Z.z., môže byť uplatnený postup podľa § 28 uvedeného zákona. 34. Listom zo dňa 30.06.2020 a doručeným žalovanému dňa 02.07.2020 žalobca predložil žalovanému prepracovaný písomný zoznam prijatých opatrení na nápravu zistených nedostatkov a na odstránenie príčin ich vzniku vo vzťahu k nedostatkom uvedeným v správe z vládneho auditu. 35. Listom zo dňa 31.07.2020 doručeným žalovanému 04.08.2020 žalobca predložil písomný zoznam splnených opatrení prijatých na nápravu zistených nedostatkov a na odstránenie príčin ich vzniku vo vzťahu k nedostatkom uvedeným v správe z vládneho auditu. 36. Krajský súd v Bratislave ako správny súd vecne a miestne príslušný na konanie vo veci (§ 10, § 11 ods. 1 SSP), primárne riešil otázku prípustnosti súdneho preskúmania žalobou napadnutej správy z vládneho auditu. 37. Rozhodujúcim kritériom pre posúdenie prípustnosti súdneho preskúmania rozhodnutí verejnej správy je vždy ich spôsobilosť zasiahnuť do práv, slobôd alebo záujmov subjektov, ktorým sú určené. 38. Súdnemu preskúmaniu preto podliehajú aj také správne akty orgánov verejnej správy, ktoré nespĺňajú formálne náležitosti rozhodnutia, za predpokladu, že sa nimi právne závažným spôsobom (bez možnosti nápravy prostredníctvom riadnych opravných prostried-kov) zakladajú, menia alebo rušia práva alebo povinnosti fyzických alebo právnických osôb alebo sa ich priamo dotýkajú. 39. Podľa čl. 46 ods. 2 Ústavy Slovenskej republiky kto tvrdí, že bol na svojich právach ukrátený rozhodnutím orgánu verejnej správy, môže sa obrátiť na súd, aby preskúmal zákonnosť takéhoto rozhodnutia, ak zákon neustanoví inak. Z právomoci súdu však nesmie byť vylúčené preskúmanie rozhodnutí týkajúcich sa základných práv a slobôd. O takéto rozhodnutie a ani opatrenie však v preskúmavanej veci nejde. 40. V prvom rade je potrebné zdôrazniť, že konanie v správnom súdnictve je prostriedkom ultima ratio. Ochrana práv a oprávnených záujmov účastníkov správnych vzťahov súdom nastupuje až po zlyhaní všetkých zákonných prostriedkov nápravy v rámci správneho konania. Uvedené je zrejmé z ust. § 7 SSP, keď zákon napr. požaduje vyčerpanie žalobcovi prípustných opravných prostriedkov a pripúšťa iba preskúmanie druhostupňových rozhodnutí orgánov verejnej správy, vylučuje zo súdneho prieskumu rozhodnutia orgánov verejnej správy predbežnej povahy a procesné rozhodnutia týkajúce sa vedenia konania, ale tiež v ustanovení § 27 SSP upravuje povinnosť súdu pri preskúmavaní zákonnosti rozhodnutia orgánu verejnej správy alebo opatrenia orgánu verejnej správy na návrh žalobcu posúdiť i zákonnosť skôr vydaného rozhodnutia orgánu verejnej správy alebo opatrenia orgánu verejnej správy, z ktorého preskúmavané rozhodnutie alebo opatrenie vychádza, ak bolo preň skôr vydané rozhodnutie alebo opatrenie záväzné a ak skôr vydané rozhodnutie alebo opatrenie nebolo samostatne možné preskúmať správnym súdom podľa § 6 ods. 2 SSP. Na tomto mieste teda možno uzatvoriť, že správne súdy preskúmavajú až konečné rozhodnutie orgánov verejnej správy - bez ohľadu na ich formu, pričom inými rozhodnutiami, resp. postupmi orgánov verejnej správy sa zaoberajú až v rámci preskúmania napadnutého konečného rozhodnutia. Správny súd teda v zásade preskúmava akýkoľvek akt, po ktorého vydaní už nemôže nasledovať ďalšie konanie a ktorého vydanie môže ukrátiť na právach žalobcu, resp. ktoré sa týka základných práv a slobôd žalobcu. 41. Zároveň treba poukázať na ústavnoprávne korene daného princípu, keď síce základným kameňom správneho súdnictva je ochrana základných práv a slobôd jednotlivca pred svojvôľou štátu a jeho výkonnej moci zverenej orgánom verejnej správy, avšak tiež správny súd nesmie extenzívne poňatou preskúmavacou činnosťou zasahovať do právomoci moci výkonnej. Cieľom takejto úpravy teda bude predísť situácií, kedy by súdy vstupovali do potenciálne neskončených správnych konaní preskúmaním procesných rozhodnutí, čoho dôsledkom by mohlo byť až narušenie trojdelenia moci. 42. Prenesene na danú vec doručením správy síce končí vládny audit, tento však nemá povahu konečného de facto rozhodnutia. Podľa názoru súdu vykonanie vládneho auditu nemožno považovať za rozhodovací proces vo verejnej správe a výsledné materiály (správu z vládneho auditu) z vykonanej kontroly za rozhodnutie vydané v takomto konaní, keďže kontrolou sa len zisťuje súlad postupu kontrolovaného s ustanoveniami Zákona o finančnej kontrole a audite. Vládny audit ako taký má povahu kontrolnej činnosti a po jeho skončení môže nasledovať správne konanie. Až prípadné rozhodnutie riadiaceho orgánu v správnom konaní, proti ktorému žalobca vyčerpá všetky riadne opravné prostriedky, bude preskúma-teľné správnym súdom, pričom v takomto prípadnom konaní bude subsidiárne predmetom prieskumu tiež žalobou napadnutá správa z vládneho auditu. 43. Správa z vládneho auditu je vo svojej podstate len opatrenie predbežnej povahy, ktoré nemôže mať za následok ujmu na subjektívnych právach žalobcu, pretože právne postavenie žalobcu sa v ich dôsledku nemení. Slúži ako podklad a zároveň podmienka pre ďalší postup riadiaceho orgánu. 44. Uvedenému svedčí aj argumentácia žalobcu, keď sám v podanej žalobe tvrdí, že za porušenie povinnosti uvedenej v správe z vládneho auditu je auditujúci orgán podľa ust. § 28 ods. 5 zák. č. 357/2015 Z. z. o finančnej kontrole a audite oprávnený uložiť povinnej osobe pokutu, a že okrem sankcií, ktoré môžu byť žalobcovi uložené zo strany žalovaného v prípade porušenia povinnosti vysporiadať zistenú nezrovnalosť, môže byť žalobcovi uložená sankcia aj zo strany Európskej komisie, a že toto uloženie sankcie za porušenie povinnosti uložiť finančnú opravu, resp. za porušenie povinnosti vysporiadať nezrovnalosť zasahuje do právneho postavenia žalobcu. 45. Podľa názoru súdu žalobca teda hypoteticky uvažuje do budúcna pri zohľadnení možnosti, avšak nie povinnosti, uloženia sankcie žalovaným za zistené porušenia, ktorá situácia doposiaľ nenastala. Ide teda o v budúcnosti možné ale neisté uloženie sankcie žalovaným za zistené nedostatky uvedené v Správe z vládneho auditu. 46. Podľa Správy z vládneho auditu, časť 5 - Záver, povinnosť prijať opatrenia na nápravu zistených nedostatkov a na odstránenie príčin ich vzniku nebola žalobcovi uložená auditujúcou skupinou a ani žalovaným, ale táto povinnosť mu priamo vyplýva z ustanovenia § 21 ods. 3 písm. d) a g) zákona číslo 357/2015 Z.z.. Rovnako podľa ustanovenia § 21 ods. 3 písm. e) a h) tohto zákona žalobcovi vyplýva povinnosť predložiť žalovanému písomný zoznam prijatých opatrení ako aj dokumentáciu preukazujúcu splnenie prijatých opatrení, čo žalovaný, ako vyplýva z administratívneho spisu, aj splnil. 47. Najvyšší súd Slovenskej republiky v rozsudku sp. zn. 10Sžk/47/2017 zo dňa 28.08.2018 konštatoval, že: „Protokol predstavuje v následne začatom správnom konaní jeden z dôkazných prostriedkov, nezbavuje však správny orgán povinnosti vykonať v začatom správnom konaní riadne dokazovanie, výsledky tohto dokazovania vyhodnotiť a vec v súlade so zákonom posúdiť. .... Súdny prieskum protokolu je však možný len za predpokladu, že obsahuje autoritatívne a vynútiteľné uloženie povinností kontrolovanému subjektu, ktoré majú smerovať k náprave zistených nedostatkov. Platí, že uvedené určenie povinností určuje aj rámec súdneho prieskumu, keď je možné skúmať len zákonnosť uloženia tých povinností, ktoré predstavujú zásah do právneho postavenia kontrolovaného subjektu. Až prípadné nesplnenie povinností môže následne viesť k uloženiu sankcie“. 48. I Najvyšší správny súd Českej republiky v rozhodnutí sp. zn. 3 As 52/2016 konštatoval, že: „Dle judikatury správních soudů, výsledky takové kontroly mohou vyústit v uložení nápravného opatření (o tom viz dále) a zejména pak mohou být podkladem pro zahájení správního řízení o uložení pokuty kontrolovanému subjektu, avšak samy o sobě nenahrazují a ani nemohou nahradit dokazování provedené postupem stanoveným správním řádem v rámci (případně) následně vedeného správního řízení o uložení správní sankce (viz například rozsudek Nejvyššího správního soudu ze dne 30.05.2008, č. j. 4 As 21/2007 - 80). Smyslem kontrolního zjištění pokračování zachyceného v protokolu o kontrole je postavit najisto skutkový stav rozhodný pro úvahu o přijetí případných dalších opatření. Tato úprava tedy umožňuje různým inspekčním orgánům zjišťovat skutkový stav věci bez toho, že by muselo být zahajováno správní řízení. Po provedení kontroly tak nemusí následovat žádná další aktivita správního orgánu (zjistí-li, že nejsou důvody ve věci dále konat), může však také následovat přijetí konkrétních nápravných opatření či bezodkladných úkonů (obvykle ve formě správního rozhodnutí). Teprve ty by mohly představovat zásah do právní sféry kontrolovaného subjektu“. 49. Správny súd sa stotožnil s názorom žalovaného, že napadnutá správa z vládneho auditu požiadavky pre prípustnosť súdneho preskúmania v správnom súdnictve nespĺňa. S ohľadom na uvedený záver sa súd nezaoberal námietkami žalobcu o nezákonnosti kontrolných zistení v Správe z vládneho auditu, pretože tieto bude možné preskúmať až v prípadných neskorších štádiách procesu vyvodzovania dôsledkov zo zistených porušení zákona, ak boli, resp. budú na základe tejto správy vydané rozhodnutia s priamym dopadom na právne postavenie žalobcu. 50. Na základe vyššie uvedených skutočností súd konštatoval, že neboli naplnené všetky podmienky na preskúmanie napadnutého rozhodnutia v rámci správneho súdnictva, nakoľko žaloba smeruje proti aktu orgánu verejnej správy, ktoré je predbežnej, procesnej alebo poriadkovej povahy, ktoré nemohlo mať za následok ujmu na subjektívnych právach účastníka konania. V napadnutej správe z vládneho auditu nebola žalobcovi uložená žiadna povinnosť, ktorá by zasiahla do jeho právnej sféry a ktorej uloženie by odôvodňovalo prípustnosť jeho súdneho preskúmania, a preto Krajský súd v Bratislave v súlade s § 7 písm. e) SSP v spojení s § 98 ods. 1 písm. g) SSP žalobu odmietol pre jej neprípustnosť. 51. O náhrade trov konania súd rozhodol podľa § 170 písm. a) SSP tak, že žiaden z účastníkov konania nemá právo na náhradu trov konania, nakoľko žaloba bola odmietnutá. 52. O návrhu žalobcu na priznanie odkladného účinku správnej žalobe správny súd osobitne nerozhodoval, keďže rozhodol vo veci samej a rozhodnutie o odkladnom účinku by v tomto prípade nebolo účelné a efektívne, keď súd žalobu odmietol. 53. Toto rozhodnutie senát Krajského súdu v Bratislave prijal pomerom hlasov 3:0 (§ 139 ods. 4 SSP v spojení s § 147 ods. 2 SSP). Poučenie: Proti tomuto rozsudku možno podať kasačnú sťažnosť v lehote jedného mesiaca od jeho doručenia, na Krajský súd v Bratislave (§ 443 ods. 1 SSP). Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

